Opdatering: Alle personlige stemmer er nu talt op og de 21 nordjyske mandater, der endte med at opnå valg, kan du se ved at klikke herunder. Fintællingen og optællingen af de personlige stemmer er så småt gået igang og i både Himmerlandskredsen og Mariagerfjordskredsen, har man natten til onsdag haft travlt med at tælle stemmer. Med storkredsresultatet og de tidlige indikationer fra de to himmerlandske kredse kan man dog, med en nogenlunde sikkerhed, sætte navn på de fleste af de i alt 21 nordjyske folketingsmedlemmer, der blev valgt tirsdag. Nordjyllands Storkreds havde i det gamle folketing 19 mandater, men får med de stemmer, der blev givet både i og uden for storkredsen i går, to ekstra af de såkaldte tillægsmandater. Mandaterne fordeler sig inden fintællingen på syv til Socialdemokratiet, tre til Venstre. tre til Danmarksdemokraterne og så et enkelt til henholdsvis Liberal Alliance, Moderaterne, SF, Konservative, Nye Borgerlige, Enhedslisten og Radikale Venstre. OPDATERET KLOKKEN 13:13 - 66,2 procent er fintalt Socialdemokratiet Vi forventer, ud fra de tal, vi ser på nu, at Mette Frederiksen, Flemming Møller Mortensen, Bjarne Laustsen, Ane Halsboe-Jørgensen og Simon Kollerup er valgt. De sidste to socialdemokratiske mandater gik til Per Husted, der som lidt af en overraskelse fik et rigtig godt valg i de himmerlandske kredse, og til Rasmus Prehn, der kom ind på det sidste mandat. Danmarksdemokraterne Inger Støjbergs nye parti blev det næststørste i Nordjyllands Storkreds med 14,9% af stemmerne. Det veksles til tre af de såkaldte kredsmandater. Partiets formand var der absolut ingen tvivl om, blev valgt. Hun blev en af de helt store stemmeslugere med over 47.000 personlige stemmer. De øvrige mandater fik til Kristian Bøgsted og den tidligere DF'er Lise Bech Venstre Venstre fik i både Nordjylland og resten af landet et regulært katastrofevalg. I Nordjyllands Storkreds fik partiet blot 14,0 procent af stemmerne og gik således 12,8 procentpoint tilbage. Det kostede to af de fem mandater partiet sidder på i dag - og de tre Venstre-folk, der endte med at opnå valg, blev i sidste ende Marie Bjerre, Preben Bang Henriksen og Torsten Schack Pedersen. Der blev således ikke plads til hverken Anne Honoré Østergaard eller Maja Torp, der har haft plads på tinge indtil nu. Liberal Alliance "Liberal Alliance er tilbage" erklærede formand Alex Vanopslagh i sin tale til partiets valgfest tirsdag aften. Partiet går på landsplan 5,6 procentpoint frem til 7,9 og udvider således Folketingsgruppen fra tre til 14 - og det ene af de 14 nye medlemmer bliver fra Nordjylland. Der var på intet tidspunkt under optællingen usikkerhed om, at det blev Sólbjørg Jakobsen, der ville tage det nordjyske mandat. Moderaterne Fintællingen vil afgøre om Moderaterne kommer til at sidde i den kongemagerposition mange spåede om - og som partiet selv formentlig drømte om. Resultatet det sent tirsdag aften giver dog Mette Frederiksens et rent rødt flertal og dermed mulighed for at krone sig selv - og så må tiden vise, i hvilken regeringskonstellation, det bliver. Desuagtet fik Moderaterne et rigtig godt valg - i Nordjyllands Storkreds med 6,3 procent af stemmerne. Det nordjyske mandat gik til Kristian Klarskov SF SF's Theresa Berg Andersen udtalte tirsdag aften, at hvis hun ikke kom i Folketinget ved dette valg, var hun færdig med at stille op. Alt ser dog sikkert ud for spidskandidaten. Partiet har sikret sig et nordjysk kredsmandat - og Berg Andersen er en stemmesluger blandt sine medkandidater. Konservative Hvem der vinder det konservative mandat er en rigtig valggyser. Samlet i Nordjyllands Storkreds fik partiet 4,4 procent af stemmerne og et enkelt mandat. Der var lagt op til en duel mellem Per Larsen og tidligere minister Jacob Axel Nielsen. Det blev i sidste ende førstnævnte, der løb med sejren. Nye Borgerlige Nye Borgerlige fik på landsplan et godt valg og går to mandater frem til samlet seks. Det ene går til Nordjylland og her forventer vi at det bliver Kim Edberg Andersen, der tager pladsen. Enhedslisten Enhedslisten beholder sit nordjyske mandat på trods af tilbagegang i både Nordjylland og resten af landet. Det er så godt som slået i sten, at det nordjyske mandat går til Peder Hvelplund, der også har repræsenteret partiet i det nu tidligere folketing. Radikale Venstre Radikale Venstre fik tirsdag 2,4 procent af de nordjyske stemmer og får med nød og næppe et nordjysk mandat. Her blev det spidskandidaten Christian Friis Bach, der fik æren af at overtage Marianne Jelveds plads i Folketinget. Alternativet Det sidste nordjyske mandat går til Alternativet. Partiet går på landsplan frem med 0,3 procent af stemmerne til 3,3, men fik i Nordjylland kun 1,8 procent. Det blev Theresa Scavenius, der var en del af formandsopgøret i partiet, der hev det længste strå blandt kandidaterne.

Referat:
Fintællingen er så små begyndt, men intet er afgjort endnu. Her er vores bedste bud på, hvem der skal repræsentere Nordjylland i Folketinget.